# LogoTilsynsrapport over pædagogisk tilsyn

*Konklusionen på det pædagogiske tilsyn i Hvidovre Kommune er udarbejdet på baggrund af:*

* *observationsbesøg, hvor den tilsynsførende pædagogiske konsulent har observeret dagtilbuddets pædagogiske praksis*
* *data om dagtilbuddet*
* *det skriftlige materiale, som dagtilbuddet har fremsendt*
* *tilsynssamtale*

*Alle ”udviklingspunkter” og ”fokusområder” i konklusionen er drøftet med dagtilbuddet på tilsynssamtalen.*

**Pædagogisk tilsyn i Børnehuset Baunevangen**

Dagtilbuddets navn: Børnehuset Baunevangen

Tilsynsførende pædagogisk konsulent: Lone Petræus

Dato for observationsbesøg: 27-10-2022

Dato for tilsynssamtale: 02-11-2022

Deltagere til tilsynssamtale: Mette Mathorne, Katja Brundin (daglig leder), Nicklas Rosenkilde Andersen (afd. leder), Lone Petræus (pædagogisk konsulent), Ninna H. Hansen (pædagog), Kia Scheel Tanghøje (pædagog), Lene Andersen Meile (pædagog), Natasja Gausting (forældre)

Antal børn indskrevet på tidspunkt for tilsyn: 56 vug. børn, 99 bh. børn (heraf 15 børn i Hjorten)

Antal huse/matrikler: Ét stort hus, dog er Hjortene genhuset i Hvidovregade

Medarbejdersammensætning: 56 pct. pædagoger og 44 andet (pædagogiske assistenter og pædagogmedhjælpere). Det er vanskeligt at rekruttere pædagoger, og dagtilbuddet er særlig opmærksom på, at få ansat flere pædagoger, når der er muligt.

*I Hvidovre Kommune er målsætningen, at 60 pct. af de pædagogiske medarbejdere har en pædagoguddannelse.*

Dato for seneste tilsyn: 17. november 2020

Dagtilbuddets fokus siden seneste tilsyn: Siden sidste tilsyn er hele ledelsen blevet skiftet ud og dele af huset har været genhuset grundet mistanke og fund af formaldehyd og skimmelsvamp. Ved seneste tilsyn var der fokus på organisering i forbindelse med Corona og understøttelse af læringsmiljøer inde og ude.

**Samlet vurdering**

Center for Børn og Familier vurderer, at Børnehuset Baunevangen lever op til dagtilbudsloven.

Dagtilbuddet har særligt sine styrker inden for brugen af piktogrammer som forberedelse af børnene til dagens forløb, et aktivt udeliv og skabelse af tryghed for børnene. Dagtilbuddet har udviklingspotentiale særligt inden for udvikling af overgange mellem aktiviteter, så der bliver mindre ventetid for børnene og organisering/rollefordeling blandt de voksne for at understøtte et tættere samvær med børnene.

**Læringsmiljøer hele dagen**

*Kommunen skal føre tilsyn med kvaliteten af de pædagogiske læringsmiljøer og at der arbejdes med læringsmiljøer hele dagen, jf. dagtilbudsloven. Et læringsmiljø er en kombination af processer, elementerne fra den styrkede pædagogiske læreplan, strukturer og børneperspektivet.*

**Processer (interaktioner og samspil mellem børn/voksen og børn/børn)**

Styrker:

* Generelt virker børnene glade og tillidsfulde i alle tre afdelinger
* De voksne er generelt meget omsorgsfulde overfor børnene og har øjenkontakt til dem
* I alle tre afdelinger er børnene gode til at lege (på de præmisser de har) og indgår i mindre fællesskaber med hinanden
* I børnehaven tilbydes forskellige aktiviteter i mindre grupper om formiddagen
* Fri for mobberi bruges aktivt i børnehave

Fokusområder:

* På legepladsen om formiddagen i vuggestuen bør der være større fokus på alle hjørner af området
* IPad bruges meget som pauseobjekt, det vil være hensigtsmæssigt at bruge andre værktøjer

**Læreplanselementer (sammenhæng mellem pædagogisk intention og praksis)**

Styrker:

* I børnehaven tilbydes der forskellige aktiviteter i løbet af formiddagen, hvor børnene opdeles i mindre grupper og hvor der også er indtænkt læring for børnene
* I vuggestuen og Hjortene er der forskellige spontane aktiviteter, hvor der indtænkes læring
* Udelivet understøtter i høj grad børnenes lyst til at være nysgerrige og undersøgende
* Brugen af Fri for mobberi er tydelig, som understøttelse af gode relationer

Fokusområder:

* Der er en rigtig fin læreplan, men den efterleves ikke i alle afdelinger

**Strukturer (rammer om det der sker i den pædagogiske praksis)**

Styrker:

* På alle stuer/afdelinger har børnene faste pladser, når de spiser
* Både børn og voksne er gode til at udnytte de rum, som er til rådighed. Det gælder både ude og inde
* I alle afdelinger er der tematiserede legeområder, hvor børnene har forskellige legemuligheder – det gælder både inde og ude – der er skabt zoner så børnene kan skærmes

Fokusområder:

* I alle afdelinger kan organisering og rollefordeling blandt de voksne optimeres - En bedre organisering kan betyde, at der kan deles op i mindre grupper trods personalemangel

**Børneperspektiv (inddragelse af børnenes perspektiv)**

Styrker:

* Når der holdes samling, er de voksne gode til at inddrage børnene – vælge en sang, fortælle ugedag m.v.
* Generelt er børnene meget nysgerrige og undersøger/spørger meget – alt efter alder
* I børnehaven har børnene mulighed for at deltage i forskellige aktiviteter – de kan også vælge at lege selv
* Børnene kan vælge fra og til i forhold til, hvad de vil spise/drikke ved måltiderne

Fokusområder:

* I alle afdelinger bør børnene have en større rolle med forberedelse og afslutning af måltiderne

**Kommunale fokusområder 2022-2025**

Kommunen skal føre tilsyn med kommunalt prioriterede indsatsområder. I perioden 2022-2025 er det pejlemærkerne i kommunens kvalitetsstrategi på dagtilbudsområdet ”For Fremtiden II”.

**Vi danner meningsfulde fællesskaber, hvor alle har mulighed for at deltage**

Styrker:

* Børnene indgår i fællesskaber med hinanden og der opleves ikke mange konflikter
* I vuggestuen er de voksne gode til at være på gulvet med børnene og lege med dem
* Der er fokus på de børn, som ikke naturligt indgår i et fællesskab

Fokusområder:

* Opdeling i mindre grupper oftere vil kunne understøtte børnenes fællesskaber endnu mere

**Vi fremmer børnenes kommunikative og sproglige kompetence**

Styrker:

* Der arbejdes med Læseleg i vuggestue og børnehave
* Der er mange samtaler med børnene i forbindelse med måltider og aktiviteter
* Indretningen understøtter muligheden for at have samtaler både ude og inde
* Der er bøger til rådighed for børnene

Fokusområder:

* Større involvering af børnene ved måltider vil kunne fremme et godt sprogligt læringsmiljø

**Vi har et aktivt og nysgerrigt udeliv**

Styrker:

* Alle legepladser er indrettet, så der er mulighed for forskellige aktiviteter
* Børnene bevæger sig hjemmevant rundt på legepladserne – de er aktive og nysgerrige
* I børnehaven er der mulighed for at lave bål og bålmad og der er høns på legepladsen
* Der er gjort meget for, at det er attraktivt at være på legepladsen i alle afdelinger

Fokusområder:

* I Hjortene og vuggestuen foregår der ikke strukturerede aktiviteter eller opdeling af børnene på legepladsen

**Vi samarbejder med forældrene, så de er aktive medspillere i børnenes hverdag**

Styrker:

* AULA bruges til kommunikation med forældrene af både stuer og ledelse
* Ledelsen laver regelmæssigt nyhedsbreve med informationer til forældrene
* Forældrebestyrelsen bruges som et godt aktiv, når der skal træffes beslutninger
* Den daglige kommunikation fungerer rigtig god og bydes indenfor af personalet

Fokusområder:

* Ledelsen har højt fokus på det gode forældresamarbejde (fokuspunkt)

**Vi skaber helhed og sammenhænge i børnenes liv**

Styrker:

* Der er fokus på de interne overgange i Baunevangen – vuggestue/børnehave og hvordan der kan udvikles på det
* Der bruges piktogrammer i alle afdelinger, så børnene kan forberedes på dagens gang
* På de fleste stuer har børnene en opgave i oprydningen efter frokost

Fokusområder:

* I alle afdelinger kan de fleste overgange mellem aktiviteter og rutiner optimeres. Der opstår ofte meget lang ventetid for børnene
* Interne overgange for børnene kan optimeres særligt fra vuggestue/minibørnehave til børnehave

**Vi har faglig ledelse, der understøtter refleksion over den pædagogiske praksis**

Styrker:

* Ledelsen har fokus på organisering af de voksne hen over dagen (mødeskemaer)
* Der er højt fokus på at få udviklet kulturen i forbindelse med at hele ledelsen er skiftet ud
* Ledelsen er meget lydhør og opbakkende i forhold til personalegruppen
* Ledelsen har fokus på det sociale perspektiv for både personale, børn og forældre

Fokusområder:

* Ledelsen skal sikre en organisering, så den styrkede læreplan efterleves/revideres
* Ledelsen skal sikre en organisering, så mad- og måltidspædagogikken efterleves/revideres
* Ledelsen vil gerne være en nærværende ledelse i alle afdelinger

**Aftaler om support og opfølgning**

Opfølgning ved næste tilsyn

Det er aftalt at Lone inviteres til kommende faglige fyrtårnsmøder i 2023.